23. schôdza NR SR - 5.deň - B. popoludní
Dátum: 2024-12-02
Poslanec: Horecký, Ján (KDH)
Druh vystúpenia: Vystúpenie v rozprave

115. Ďakujem pekne. Predpokladám, že každý z nás alebo určite veľká väčšina považuje priam za samozrejmosť, keď sa pohybujeme po prírode so svojím, so svojou rodinou, s priateľmi, že stretávame turistické značky a máme to za niečo, čo ani nevnímame, ani sa nezamýšľame nad tým, kde sa to tu vzalo, ako dlho to tu je a či to tu ešte bude. Turistické značené trasy sú naozaj unikátnym pokladom a významným kultúrnym dedičstvom Slovenska. Turistika, už som spomínal, je najmasovejšia rekreačno-športová aktivita na Slovensku. Netreba vás presviedčať, že pozitívne prispieva k mentálnemu a fyzickému zdraviu obyvateľstva, k podstatnému rozvoju domáceho cestovného ruchu, k prežívaniu a posilňovaniu vzťahu detí, mládeže a všetkých aspoň príležitostných turistov v našej vlasti. Turistické trasy sú prostriedkom na zachovanie, zveľaďovanie a odovzdávanie tradícií kultúrnych hodnôt spojených s našou krajinou, lesmi a vidiekom. Preto je značkovanie turistických trás zapísané do reprezentatívneho zoznamu nehmotného kultúrneho dedičstva Slovenska a zaslúži si ochranu a podporu zo strany štátu. Nie je to samozrejmosť. Je to skutočné rodinné striebro Slovenska a jeden zo zdrojov posilnenia cestovného ruchu a konkurencieschopných služieb Slovenska. Poliaci, ktorých, Rakúšania, ktorých často obdivujeme, ako majú infraštruktúru pre cestovný ruch vybudovanú vo svojej krajine, prichádzajú aj na územie našej krajiny práve pre toto rodinné striebro. V Poľsku sa už nedostanete do voľnej prírody hocikde. Narážajú často na ohraničené ploty a my chceme aj týmto zákonom takémuto čomusi predísť. Turistika, ako ju dnes poznáme, existuje na svete, v Európe iba od prvej polovice 19. storočia. Vtedy vznikali prvé značkované chodníky v Uhorsku. Bolo to presne pred 150 rokmi. Bolo to na území Slovenska ku jazeru Počúvadlo vďaka miestnym turistickým spolkom, ktoré budovali chodníky, útulné chatky a značkovali trasy. Tradícia sa rýchlo ujala a pred sto rokmi sme mali na území Československej republiky okolo 25-tisíc kilometrov značkovaných chodníkov. Pred rozdelením Československa v roku 1938 dokonca 40-tisíc km značkovaných trás, čo nemalo žiadnu obdobu v inej krajine na svete. V súčasnosti máme na území Slovenska približne 30-tisíc km značkovaných turistických a náučných chodníkov a značkovaných cykloturistických trás. Slovenskí značkári, Klub slovenských turistov a Slovenský cykloklub, viaceré samosprávy, miestne kluby dobrovoľníkov udržujú turistické trasy podľa svojich možností. Výsledkom je stav turistického značkovania trás, ktorý predčí väčšinu európskych štátov s viac rozvinutým cestovným ruchom a službami. Na Slovensku sa tak deje bez právnej ochrany a jasných pravidiel zo strany štátu napriek tomu, že spolu s Českou republikou majú naši značkári ako jediní v Európe k dispozícii štátnu normu, konkrétne STN 01 8025, ktorá okrem iného presne určuje druhy značiek, ich tvar a veľkosť, farbu, technické vyhotovenie a spôsob ich umiestňovania, ako aj tvar a rozmer, rozmery turistických informačných objektov. Ani v susednom vyspelom Rakúsku nenájdete po celej krajine takúto ucelenú sieť turistických trás a značiek. Prečo teda potrebujeme zákon o turistických trasách? Ich registráciu a podmienky na udržiavanie? Pretože Slovensko sa nemôže donekonečna spoliehať na dobrovoľnícku aktivitu turistických klubov, na dobrú vôľu vlastníkov lesov a ďalších pozemkov, cez ktoré vedú turistické trasy, na ohľaduplnosť turistov, ktorí budú rešpektovať turistické značenie. Doteraz riešime problém ohrozovania ľudských životov a majetku medveďmi. Okrem odstrelu nebezpečných jedincov medveďov a súvisiacich opatrení apelujeme aj na správanie ľudí, aby nenarúšali nekontrolovaným pohybom v prírode prirodzené útočištia medveďov a iných chránených živočíchov. Štát argumentuje existenciou turistických trás. Vyzývame ľudí, aby sa v mene ochrany prírody a v záujme svojho života a zdravia nepohybovali v chránených alebo exponovaných oblastiach mimo značkovaných trás a chodníkov. Tento zákon harmonizuje záujmy turistov, občanov, vlastníkov lesov a iných pozemkov samospráv, turistických klubov, samotnej prírody a Slovenskej republiky. Zabezpečuje udržateľnosť a ďalší rozvoj turistických trás a najrozšírenejšieho rekreačného športu na Slovensku, turistiky a domáceho cestovného ruchu. Odstraňuje nedostatky, ktoré sa prirodzene v neregulovaných podmienkach vyskytujú, napríklad neudržiavané značenie, niekedy zmätočné miešanie turistických a náučných chodníkov, čo môže viesť k dezorientácii a k zablúdeniu turistov, v tom horšom prípade s deťmi alebo seniormi. Nerešpektovanie vlastníckych práv, narúšanie prírody, poškodzovanie samotných trás. Najmä však tento zákon za minimálne finančné náklady, kalkulovaná finančná kompenzácia je maximálne 70-tisíc eur. Predložil som, predložili sme ju v zákone ministerstvu športu a cestovného ruchu ako návrh na výpočet konkrétnej kompenzácie pre každého vlastníka okrem štátu a samos... okrem štátu a vrátane samospráv. Zákon dokáže zachovať unikátne kultúrne dedičstvo a kultúru užívania pohybu v prírode v dlhodobej perspektíve vo všeobecnom verejnom záujme a v záujme všetkých zúčastnených a dotknutých. Doteraz platná účinná právna úprava na danom úseku chýbala a problematika turistických trás bola upravená nedostatočne, len parciálne v osobitných právnych predpisoch. Návrh zákona o turistických trasách upravuje turistické značkované trasy, proces a zodpovedné osoby na označkovanie turistických trás, ako aj ich práva a povinnosti, ktoré vyplývajú zo znenia samotného zákona. Predkladaný návrh zákona upravuje aj práva a povinnosti osôb pohybujúcich sa po turistických trasách. V prípade porušenia povinnosti zákon predpokladá uloženie primeraných sankcií s ohľadom na závažnosť, spôsob a rozsah protiprávneho konania. Predmetom navrhovanej zákonnej úpravy je aj vymedzenie základných pojmov, ktoré sú v tejto oblasti používané. Keďže takáto právna úprava na danom úseku chýbala, návrh zákona definuje nové exaktné pojmy a druhy turistických trás s cieľom správnej interpretácie jednotlivých ustanovení zákona v aplikačnej praxi. Návrh zákona uvádza štátny register, zavádza, pardon, štátny register turistických informačných miest, smerovníkov a trás, ďalej len turistický register, ktorý bude novým informačným systémom verejnej správy, ktorého správcom a prevádzkovateľom bude Ministerstvo cestovného ruchu a športu Slovenskej republiky. Rozsah informácií, ktoré budú do turistického registra povinne zapisované, zabezpečí, aby boli všetky relevantné údaje o turistických trasách zverejnené na jednom mieste a zároveň, aby boli prístupné verejnosti. Právna úprava zavádza aj inovatívne informatické nástroje ako možnosti, ako napríklad QR kódy, ktoré uľahčia používanie turistických trás verejnosti a budú obsahovať aktuálne dostupné informácie pre ich bezpečie. Na zabezpečenie bezpečnosti bude turistický register obsahovať aj informácie o trasách, na ktorých je sprevádzanie povolené iba osobám podľa osobitných predpisov. Rieši aj také detaily ako je ťažba dreva, ako je zosúladenie vlastníkov pozemkov, osobitne lesných pozemkov. Návrh zákona okrem už zmienených zámerov a cieľov zabezpečuje na danom úseku zvýšenie bezpečnosti osôb, ochranu ich života, zdravia, majetku. Okrem toho je dôležitou zložkou aj ochrana životného prostredia, ktorú tento zákon zabezpečí svojím obsahovým znením. Zároveň je týmto návrhom zákona zabezpečovaná aktívna ochrana osôb vykonávajúcich turistiku na území Slovenskej republiky v súlade s ochranou verejného záujmu. K záveru zhrniem. Predložený návrh zákona upravuje základné pojmy, značenie turistických trás, práva a povinnosti turistov, správcov turistickej trasy, vlastníka, nájomcu a správcu pozemku, cez ktorý vedie turistická trasa, turistický register a konanie o zápise do turistického registra a turistické trasy vo verejnom záujme, pôsobnosť orgánov verejnej moci na úseku turistických trás a priestupky a správne delikty na úseku turistických trás. Verím, že to, čo sme ako deti až po dospelosť mohli užívať spolu s našimi rodinami, budeme schopní zachovať aj pre ďalšie generácie a že sa, že vieme rozpoznať to, čo máme skoro zadarmo a čo dokážeme, s čím dokážeme vyniknúť nielen v Európe, ale aj vo svete. Tento zákon neobsahuje ani nie je z podstaty nejak politicky horúci alebo citlivý, nie je kontroverzný a myslím si, že turisti, deti, mladí ľudia, starší ľudia, seniori, jednoducho všetci tí, ktorým osoží na mentálnom aj fyzickom zdraví pohyb v prírode v bezpečných a kultivovaných podmienkach, si neobliekajú stranícke tričká. Preto vás všetkých prosím o podporu a, teda podporu tohto zákona. Ďakujem, pán predsedajúci, skončil som.